Sanguo pingzhi

Sānguó píngzhì 三國評志 (Annotated Records of the Three Kingdoms) is a Chinese text written by Xu Zhong 徐眾.

Book of Wei 7 - Biography of Zang Hong (and sub-section Chen Rong)
徐眾《三國評》曰：洪敦天下名義，救舊君之危，其恩足以感人情，義足以勵薄俗. 然袁亦知己親友，致位州郡，雖非君臣，且實盟主，既受其命，義不應貳. 袁、曹方睦，夾輔王室，呂布反覆無義，志在逆亂，而邈、超擅立布為州牧，其於王法，乃一罪人也. 曹公討之，袁氏弗救，未為非理也. 洪本不當就袁請兵，又不當還為怨讎. 為洪計者，苟力所不足，可奔他國以求赴救，若謀力未展以待事機，則宜徐更觀釁，效死於超. 何必誓守窮城而無變通，身死殄民，功名不立，良可哀也！ 

Book of Shu 13 - Biography of Huang Quan
《徐眾評》曰：權既忠諫於主，又閉城拒守，得事君之禮. 武王下車，封比干之墓，表商容之閭，所以大顯忠賢之士，而明示所貴之旨. 先主假權將軍，善矣，然猶薄少，未足彰忠義之高節，而大勸為善者之心.  

Book of Wu 7 - Biography of Gu Yong
《徐眾評》曰：雍不以呂壹見毀之故，而和顏悅色，誠長者矣. 然開引其意，問所欲道，此非也. 壹姦險亂法，毀傷忠賢，吳國寒心，自太子登、陸遜已下，切諫不能得，是以潘濬欲因會手劍之，以除國患，疾惡忠主，義形於色，而今乃發起令言. 若壹稱枉邪，不申理，則非錄獄本旨；若承辭而奏之，吳主儻以敬丞相所言，而復原宥，伯言、承明不當悲慨哉！懷敘本無私恨，無所為嫌，故詈辱之，疾惡意耳，惡不仁者，其為仁也. 季武子死，曾點倚其門而歌；子創發，子產催令自裁. 以此言之，雍不當責懷敘也.  

Book of Wu 15 - Biography of Quan Cong
《徐眾評》曰：禮，子事父無私財，又不敢私施，所以避尊上也. 棄命專財而以邀名，未盡父子之禮.  

Book of Wu 15 - Biography of Zhou Fang
《徐眾評》曰：夫人臣立功效節，雖非一塗，然各有分也. 為將執桴鼓，則有必死之義，志守則有不假器之義，死必得所，義在不苟. 魴為郡守，職在治民，非君所命，自占誘敵，髡剔髮膚，以徇功名，雖事濟受爵，非君子所美.  

Book of Wu 15 - Biography of Zhongli Mu
《徐眾評》曰：牧蹈長者之規. 問者曰：「如牧所行，犯而不校，又從而救之，直而不有，又還而不受，可不謂之仁讓乎哉？」答曰：「異乎吾所聞. 原憲之問於孔子曰：『克伐怨欲不行焉，可以為仁乎？』孔子曰：『可以為難矣，仁則吾不知也. 』『惡不仁者，其為仁矣. 』今小民不展四體，而認人之稻，不仁甚矣，而牧推而與之，又救其罪，斯為讓非其義，所救非人，非所謂惡不仁者. 苟不惡不仁，安得為仁哉！蒼梧澆娶妻而美，讓於其兄；尾生篤信，水至不去而死；直躬好直，證父攘羊；申鳴奉法，盡忠於君而執其父. 忠信直讓，此四行者，聖賢之所貴也. 然不貴蒼梧之讓，非讓道也；不取尾生之信，非信所也；不許直躬之直，非直體也；不嘉申鳴之忠，非忠意也. 今牧犯而不校，還而不取，可以為難矣，未得為仁讓也. 夫聖人以德報德，以直報怨，而牧欲以德報怨，非也. 必不得已，二者何從？吾從孔子也. 」</li> </ol>

Book of Wu 17 - Biography of Shi Yi
《徐眾評》曰：古之建姓，或以所生，或以官號，或以祖名，皆有義體，以明氏族. 故曰胙之以土而命之氏，此先王之典也，所以明本重始，彰示功德，子孫不忘也. 今離文析字，橫生忌諱，使儀易姓，忘本誣祖，不亦謬哉！教人易姓，從人改族，融既失之，儀又不得也. </li> </ol>

《徐眾評》曰：是儀以羈旅異方，客仕吳朝，值讒邪殄行，當嚴毅之威，命縣漏刻，禍急危機，不雷同以害人，不苟免以傷義，可謂忠勇公正之士，雖祁奚之免叔向，慶忌之濟朱雲，何以尚之？忠不諂君，勇不懾聳，公不存私，正不黨邪，資此四德，加之以文敏，崇之以謙約，履之以和順，保傅二宮，存身愛名，不亦宜乎！</li> </ol>